Papersnake/gushiwen huggingface dataset:
姑苏台同年会次袁说友韵
赵彦真（宋代）

杏园名胜与春违，落落晨星入望稀。
百里我方欣际遇，二天公正许冯依。
绣衣俱近云霄路，绮席聊分山水晖。
已幸光华参末至，凤池行且看双飞。
次洪内相双竹韵三首
裘万顷（宋代）

管鲍交情真耐久，夷齐义气更无双。
虚花满眼风号怒，一节青青终不降。
渡江
汪怡甲（清代）

烽烟何岁定，买棹渡江隈。远水分还合，层波叠复开。

橹声随日落，帆影带云来。不尽沧桑感，流离自不哀。
登裴公亭借用杜牧之登齐山诗韵二首 其一
赵善括（宋代）

春晚风花片片飞，登临共惜景熹微。人生待足谁如意，官况苦无胡不归。

且向园林穷胜事，更凭山水发清晖。酒酣起舞君休笑，直欲淋漓身上衣。
次韵何廉昉太守感怀述事十六首
曾国藩（清代）

薇阁藤厅淡淡红，多君翔步五云中。
良缘彩凤双飞翼，慧业灵云一点通。
典郡四旬书上考，阖门八口祀昭忠。
灾祥谁识天公意，休向西风泣路穷。
赵州
程之桢（清代）

浊酒浇黄土，悲歌问昔年。戍荒人荷梃，沙阔马耕田。

奇士谁廉蔺，雄关莽晋燕。书生如献策，行矣著先鞭。
道院杂兴
陆游（宋代）

早岁知闻久已空，岿然犹有灞城翁。
东楼谁记倾春碧，北岭空思擘晚红。
冉冉流年霜鬓外，累累荒冢绿芜中。
琳房何日金丹熟？老鹤犹堪万里风。
冬日山中遣兴
释文珦（宋代）

始见迎秋气，又复换玄律。
寒山何萧萧，飘风何弗弗。
双丸递隐见，百龄信超忽。
慨念同游人，大半成异物。
吾年亦云衰，逾六已望七。
不唯齿发变，旧闻尽遗失。
死生无定据，万事难固必。
且以永今朝，奚须计明日。
息影入山林，曾不厌深密。
贤哉庞德公，万世称隐逸。
晦日宴高氏林亭
周彦昭（唐代）

胜地临鸡浦，高会偶龙池。御柳惊春色，仙筇掩月华。

门邀千里驭，杯泛九光霞。日落山亭晚，雷送七香车。
壶中闭慢 秋夜悼蕴辉姊，用漱玉词韵
于晓霞（清代）

闲庭人静听寒砧，一片绿窗深闭。雨滴芭蕉风撼竹，作出暮秋闭气。

橘绿橙黄，鲈肥蟹满，遥忆江乡味。故人何在，闭涯有泪难寄。

回首联袂西园，踏青斗草，曲栏杆同倚。杜宇声声惊客梦，往事蓦教唤起。

玉笛慵吹，瑶琴罢抚，总是思君意。寸心千结，问君曾否知未。
屈原餐菊图
郑思肖（宋代）

谁念三闾久陆沉，饱霜犹自傲秋深。年年吞吐说不得，一见黄花一苦心。
出院有期呈同院二首 其一
葛胜仲（宋代）

门前舆马已纷纷，犹尔痴迷校艺文。山色未容飞盖赏，市声时得隔墙闻。

裴头黄尾皆前定，王后卢前谩自分。颇忆安居卧斋榻，净看香雾起微焚。
吴方之见示独酌小醉首篇乐天续有酬答皆含戏谑…来章
刘禹锡（唐代）

闲门共寂任张罗，静室同虚养太和。尘世欢娱开意少，

醉乡风景独游多。散金疏傅寻常乐，枕麹刘生取次歌。

计会雪中争挈榼，鹿裘鹤氅递相过。
和靖坐吟图
周忱（明代）

茶鼎烟消鹤梦惊，水瓶香雪一枝明。人间诗思寻常有，不比西湖分外清。
偶逢姚校书凭附书达河南郄推官因以戏赠
卢纶（唐代）

寄书常切到常迟，今日凭君君莫辞。

若问玉人殊易识，莲花府里最清羸。
答胡徵君舜咨还山 其二
乌斯道（明代）

君子保厥躯，于以待昌时。白日惧颠蹶，夜行不倾危。

归心若金石，固留终我违。譬彼出峡舟，欲挽不可追。

山神亦已怨，来归一何迟。
乐府杂曲。鼓吹曲辞。巫山高
张循之（唐代）

巫山高不极，沓沓状奇新。暗谷疑风雨，幽岩若鬼神。

月明三峡曙，潮满二江春。为问阳台夕，应知入梦人。
送吴仲庶出守潭州
王安石（宋代）

吴公治河南，名出汉廷右。
高才有公孙，相望千岁後。
平明省门开，吏接堂上肘。
指撝谈笑间，静若在林薮。
连墙画山水，隐几诗千首。
浩然江湖思，果得东南守。
传鼓上清湘，旌旗蔽牛斗。
方今河南治，复在荆人口。
自古楚有材，酃渌多美酒。
不知樽前客，更得贾生否。
罗真人祠诗二首
李石（宋代）

龙舟万骑入川来，天上鲛绡水府开。
便与真妃充土物，凌波香袜不须裁。
和柳子玉官舍十首之土榻
黄庭坚（宋代）

榻前鼓吹蛙一部，榻上古木吟风雨。
客来相倚竹根眠，免令不解陈登去。
酒病中寄李十二招饮五首
张耒（宋代）

酒病岑岑更怯寒，一窗疏雨拥衾眠。
西风一入庭前树，便有秋声到枕边。
为楮府高先生赋牧云歌
王绂（明代）

我闻黄初平，牧石惊其兄。至今山中石，尚作羝羊形。

又闻苏子卿，风雪牧北庭。辛勤十九年，犹持汉家旌。

未闻牧云谁氏子，牧云自号逃其名。云中所牧竟何物，以云为牧何所凭。

比之牧石仙，犹乃繫尘缨。意为牧云人，足不到边城。

但见长裾曳侯第，傍人指是侯门英。静中默与元气会，雄谈四座风雷惊。

端倪变化竟莫测，显晦孰可知其情。得非当年豢龙氏，驯致神物驱幽灵。

丰隆施鞭掣明电，天吴出浪翻沧溟。厥术乃至是，厥德良可称。

吾将荐之达，天府游帝廷。好施霖雨苏苍生呜呼，好施霖雨苏苍生。
四料简·人境俱不夺
释正觉（宋代）

十分花事属歌喉，笑入芳尘烂漫游。
皇道太平无忌讳，纵横何处不风流。
将到都先献枢密太尉相公
宋祁（宋代）

再试州旟验不才，却将憔悴到中台。
相车问罢同牛喘，大厦成时与燕来。
今日谋猷须丙魏，他年宾客但邹枚。
西园闻道馀春在，尚及花前滟滟盃。
浣溪沙
曹冠（宋代）

槐柳风微轩槛凉。芙蕖绿叶映池光。几多飞盖拥红妆。

泉试云龙花乳泛，袖笼宝鼎水沈香。纹楸戏战赌霞觞。
粉蝶儿·绕舍清阴
曹冠（宋代）

绕舍清阴，还是暮春天气。遍苍苔、乱红堆砌。问留春不住，春怎苔人意。最关情，云杪杜鹃声碎。休怨春归，四时有花堪醉。渐红莲、艳妆依水。次芙蓉岩桂，与菊英梅蕊。称开尊，日日殢香偎翠。
和西涯相公春兴诗二首 其一
孙冕（宋代）

山馆悠悠倚峻陂，别来应是两年过。鹿麋昔日游偏好，风雨他乡梦更多。

松下小轩闲雨菊，月中荒径掩云萝。归来若待头颅白，其奈岩花笑客何。
再用前韵并寄孙推官四首 其一
赵蕃（宋代）

试觅图经看，宜章路几多。彼谋宁去穴，吾备且横戈。

累土生平地，安流起丈波。计愚无可采，敢复问云何。
偈五首
释善清（宋代）

日入西，梦幻空花能几久。
百岁光阴二分过，茫茫无限途中走。
告禅人，早回首，莫待春风动杨柳。
春行
李益（唐代）

侍臣朝谒罢，戚里自相过。
落日青丝骑，春风白纻歌。
恩承三殿近，猎向五陵多。
归路南桥望，垂杨拂细波。
大自在庵
郭印（宋代）

茫茫三界中，何处不自在。
情存想未除，转侧成拘碍。
偶以拙诗数首寄呈裴少尹侍郎蒙以盛制四篇…美而谢之
白居易（唐代）

投君之文甚荒芜，数篇价直一束刍。报我之章何璀璨，

累累四贯骊龙珠。毛诗三百篇后得，文选六十卷中无。

一麋丽龟绝报赛，五鹿连柱难支梧。高兴独因秋日尽，

清吟多与好风俱。银钩金错两殊重，宜上屏风张座隅。
布袋和尚赞三首
释智朋（宋代）

一肩担荷非轻，是什么破落索。
虽然顾后瞻前，不知打失楼阁。
集古 怨别
李俊民（金朝）

书来未报几时还，终日昏昏醉梦閒。别易会难长自叹，不堪重过望夫山。
导引 其二 再赋送行
周必大（宋代）

藉甚新除刺史，岿然鲁殿灵光。诏书催发棹讴忙。

沙路从今稳上。

有喜刊除戎索，无劳远抚闽疆。日高龙影转槐廊。

想见清光注望。
诗情
杨万里（宋代）

只要琱诗不要名，老来也复减诗情。
虚名满世真何用，更把虚名赚後生。
戊午在灵隐闻曹源和尚讣音兼小师举老为开语录 其二
释道冲（宋代）

悔不当初放拍盲，烂椎一顿快平生。近闻活陷阿鼻狱，抚掌呵呵乐太平。
王方之出家喜赠
释今无（明代）

镆铘又作一筹添，玉海雷轰待雨沾。閦老凤头高自插，侍郎鸡舌夜还拈。

风生静见头陀月，世冷深垂大布帘。莫学衢头痴架屋，千峰期尽脱廉纤。
少女词
谢榛（明代）

妾家住近都城下，今日何辜来朔野。不随姊妹并乘龙，翻与健儿同跃马。

马上归心数向南，故园桑叶废春蚕。长颦翠黛愁无那，暗落铅华瘦不堪。

不堪对月空凄切，屈指清光几圆缺。道路空迷古塞云，衣裳犹带阴山雪。

雪后惊看鸿雁回，隔河羌笛使人哀。龙沙三月无青草，莫向春风怨落梅。
寄上饶汪秀才郡中诸俊彦
吴与弼（明代）

客里微躯病莫任，金兰多负秉彝心。不眠几动山阴兴，无雁能飞懒拙吟。
窦元调前辈以张元礼撰游盘山诗属和
宋弼（清代）

积石何齿齿，百折趋层巅。径转樵踪断，峰危人语悬。

沧波天外勺，泃水窦中泉。渺渺凭高意，苍茫谢客前。
春归五首 其五
朱淑真（宋代）

平畴交绿蔼成阴，梅豆初肥酒味新。
门外好禽情分熟，不知春去尚啼春。
除夕
徐集孙（宋代）

一岁惊心忽已除，宦游尚自客西湖。
漫题桃板标茅屋，旋买梅花插瓦壶。
俸薄幸无赊酒债，官閒却有索诗逋。
明朝万事从头起，依旧山肩竹样癯。
雨后至江上有怀诸子
吕本中（宋代）

落日满寒雨，长江收夕霏。定知聊复尔，敢望不相违。

野鸟晴相唤，残萤晚自飞。殷勤两山口，好为放朝晖。
颂古十六首
释明辩（宋代）

黄金凿，白玉椎。
开开混沌窍，透出玄出机。
寄徐石亭
徐渭（明代）

闻道名园盛牡丹，豪家欢赏到春残。
自怜亦具看花眼，种菜浇畦不得看。
一落索
向子諲（宋代）

春风吹断前山雨。行云归去。暂来须信本无心，回首了无寻处。

欲问个中玄路。阿谁能语。澄江霁月却深知，把此意、都分付。
东山
李之仪（宋代）

南山不见见东山，白鹭时时自往还。为问天公几时雨，定因薄相故能悭。
杖藜
刘子翚（宋代）

乱后惟忧死，无心问岁华。
故园依草莽，今日见梅花。
闽俗尝三饭，僧房但一茶。
海濒犹未稳，更拟访仙槎。
泊巴东
王周（宋代）

偶泊巴东古县前，宦情乡思两绵绵。

不堪蜡炬烧残泪，雨打船窗半夜天。
重阳
喻良能（宋代）

一年秋节重阳浓，园林上下皆清风。
远山百里削寒玉，平湖十亩磨青铜。
亦好茂树蓊西北，露枝霜叶纷青红。
枝头寂寂少啼鸟，天外隐隐飞征鸿。
弄月基蟠绿净中，东南况有小垂虹。
潭清潦尽境更好，水落石出摹难工。
爱山堂前花作丛，疏疏杨柳瘦毛同。
红蕉碧桂互掩映，芦花蓼穟交蒙茸。
新亭爽垲瞰空阔，赁栏一目连七峰。
烟霏雾霭扫欲尽，但见突兀撑晴空。
携筇更登月山椒，嶙峋怪石高玲珑。
香炉近出陂陁侧，云黄复在南山东。
水声激激来涧曲，飕飕风响生樛松。
菊英萸实篱可采，山肴野蓛盘能供。
作诗颇类台戏马，吹帽未减山名龙。
良辰美景乐心赏，四者偶并今始逢。
明朝不问蝶愁绝，更饮黄花琥珀醲。
何秀才郊园五首
司马光（宋代）

夏木绕茅庐，棋酒资清宴。
密叶绿藏枝，空闻黄鸟啭。
钱氏池上芙蓉
文徵明（明代）

九月江南花事休，芙蓉宛转在中洲。
美人笑隔盈盈水，落日还中渺渺愁。
露洗玉盘金殿冷， 风吹罗带锦城秋。
相看未用伤迟暮，别有池塘一种幽。
哭田去华
王寂（南北朝）

此老初无适俗韵，请归田里傲南窗。平时谁送杨临贺，死日共知张曲江。

人果赎兮身可百，士能如此国无双。佳城一闭风流尽，尚想修文对漆缸。
颂古四十首 其三十二
释守珣（宋代）

残羹馊饭，无处安著。换手搥胸，劈头盖却。两个无孔铁槌，一样无绳自缚。
登楼秋望
潘音（元代）

木落霜清雁影流，偶来长啸独登楼。笳鸣薄暮寒鸦集，剑倚遥登紫电流。

万里胡尘连大漠，一樽汉月醉高秋。深闺少妇思征戍，何处闻砧不动愁。
都下竹枝词
方文（清代）

故老田居好是闲，无端荐起列鸳班。
一朝谪去上阳堡，始悔从前躁出山。
诉衷情（春词）
仲殊（宋代）

长桥春水拍堤沙。疏雨带残霞。几声脆管何处，桥下有人家。宫树绿，晚烟斜。噪闲鸦。山光无尽，水风长在，满面杨花。
文信国公天祥
林弼（明代）

信国英特才，身值叔季时。士类既推首，相业良在兹。

鞠躬尽劳瘁，天必济艰危。是时北风竞，腹膂离四肢。

青盖已洛阳，黄艳犹海湄。大厦梁栋倾，孰云一木支。

江闽战屡衄，星火勤王师。妻子岂暇顾，国家苦忧思。

一死不得遂，两缚焉足辞。皇天暗白日，大地崩四维。

益州运告终，回溪翅空垂。义节臣所仗，成功天实为。

文山高峨巍，文水清涟漪。忠魂识故路，古屋遗荒基。

哀哉吟啸集，千载有馀悲。
沅陵见招赏海棠病不能往辄尔言谢三首
赵蕃（宋代）

二月已尽三月来，计君行日已相催。
奈何病著不能往，岂但看花仍把杯。
篁竹笋
朱松（宋代）

梅雨冥冥稻已齐，连云篁竹暗蛮溪。短萌解箨登雕俎，错落黄金騕袅蹄。
儿宽
徐钧（宋代）

射策明经亦巨儒，巧迎封禅意何如。
相如未死犹知耻，却了相如死后书。
观音岩
郭君举（宋代）

上得马鞍岭，奇峰应接频。
遥看孤绝处，分现普陀身。
纳月瓶泉冷，娇春柳黛新。
却疑吴道子，貌出此岩真。
挽张节妇
黎天祚（明代）

介特标巅巘，须眉见壶帷。平生综列传，刻意踵修仪。

琴瑟宜家综，参苓侍饵时。分鸾惊决裂，化鹤喜追随。

比翼于飞急，将雏在抱迟。保孤宁缓死，茕疚苦濒危。

影现神相觌，诗赓泪作词。春花宁了蒂，秋木蠹孤枝。

不化望夫石，谁悬教子机。馀生浮似梦，一死甘如饴。

白综霜飞烈，青山猿啸悲。夜台非寂寞，声彻九天知。
再和三首 其二
葛胜仲（宋代）

野步自锄芦菔，轻尘试煮桄榔。坐喜青刍入眼，不须紫笋搜肠。
偈五十三首 其八
释克勤（宋代）

曹溪路上，天高地厚。少室峰前，土旷人稀。孤然独坐冷萧萧，大土横身风飒飒。

眼见则瞎，耳听则聋，口说则哑。虽然不出一毫端，含吐十虚无向背。

东海鲤鱼打一棒，忙忙匝地便为霖。
□顾使君东亭隔帘观竹下舞妓
高启（明代）

美人竹下舞，醉看隔帘栊。
仿佛瑶台子，游戏绿云中。
玉钩正荡月，罗袖忽惊风。
莫跨青鸾去，尊前乐未终。
同弇山公集王太史尊人宅
张元凯（明代）

曲旃新立锦屏开，霁色花香散水隈。但识高堂称万石，不知夹水有三槐。

朱扉夜奏云和瑟，紫气春浮沆瀣杯。家食未曾空五鼎，寄来甘旨是盐梅。
五月四日与同僚南楼观竞渡因成小诗四首明日同行可元章登楼又成五首 其七
王十朋（宋代）

细葛含风罗叠雪，近臣初拜赐衣时。愿因角黍询遗俗，学士宁无六一词。
贡院中戏从元礼求酒
司马光（宋代）

顾我虚罍耻，知君余沥多。
庭前有春雪，如此薄寒何。
东轩遣兴
尤珍（清代）

顾此明月下，慨然思古人。古人不得见，世远久失真。

独留诗书不，千载如有神。诵读思尚友，风期遥可亲。

毋为守章句，兀兀徒苦辛。
春日书怀寄呈家慈曹太夫人
蒋季锡（清代）

经春风雨兴阑珊，瞥见庭花暂解颜。十载未归虞仲里，终朝长解陆机山。

裁云有句凭他巧，赋雪无才信我顽。最喜板舆无恙在，何当芳径一追攀。
早春边城怀归
崔湜（唐代）

大漠羽书飞，长城未解围。山川凌玉嶂，旌节下金微。

路向南庭远，书因北雁稀。乡关摇别思，风雪散戎衣。

岁尽仍为客，春还尚未归。明年征骑返，歌舞及芳菲。
贺郑枢齐 其六
刘子寰（宋代）

已观瑚琏登宗庙，未觉龙渊露颖铓。好看和风将瑞露，更飞紫电极青霜。
句 其十
释希昼（宋代）

去路正黄叶，别君堪白头。
龙江八景为康佥宪题 其二 北山儒隐
张宁（明代）

盛世多才逸，山居近市喧。不矜高士节，聊托野人群。

弦诵消寒暑，柴桑见子孙。如何冥寂士，薄暮起移文。
续八咏·冬野雪垂垂
唐仲友（宋代）

雪垂垂，迥野望中奇。
冥迷一色混，琢镂万般宜。
严风初作意，爱混为收曦。
千山淡若惨，万壑冻无姿。
同云忽沍合，飞絮渐分披。
漫天历乱落，洒槛横斜吹。
粉浸两溪浪，琼削千林枝。
素虬桥枕渚，冰柱瓦流澌。
田种皆雍伯，弦绝非子期。
沙头雁影灭，城角乌声悲。
烟孤辨村墅，天沈迷酒旗。
爱登楼之纵目，忘起粟之侵肌。
忽愁容以暂开，漏朝晖之照瞩。
射积素之峰岭，认微波之溪谷。
灿垂檐之明珠，烂开府之君玉。
凛暮寒而复凝，洒夜声而相续。
靓开阖以多端，玩朝昏而未足。
孤松气独刚，百谷土增沃。
积阴那可久，见晛深所欲。
白雪与阳春，愿赓郢中曲。
崇福寺大用堂乃魏文节祠旧有半床云一窗月在
陈著（宋代）

鲁公香火寺，便道几经行。
树老存高节，碑全见太平。
浮云从变化，古月自分明。
赖有文孙在，毋忘大用名。
赋道傍菊
赵蕃（宋代）

日和犹有采花蜂，日冷凄然难为容。
不以无人废芳事，政应兰薏与同宗。
醉后赠马四
孟浩然（唐代）

四海重然诺，吾尝闻白眉。秦城游侠客，相得半酣时。
南浦
韩偓（唐代）

月若半环云若吐，高楼帘卷当南浦。应是石城艇子来，

两桨咿哑过花坞。正值连宵酒未醒，不宜此际兼微雨。

直教笔底有文星，亦应难状分明苦。
送乾封李成
皎然（唐代）

羽檄飞未息，离情远近同。感君由泛瑟，关我是征鸿。

眇默归人尽，疏芜夜渡空。还期当岁晚，独在路行中。
题光福刘伯祥所藏东坡枯木及渔村落落照图
孙应时（宋代）

洒落胸中丘壑，峥嵘海外风霜。
幻出小山枯木，教成千载甘棠。
咏梅五十首呈史尚书
释绍嵩（宋代）

积翠千层一径开，篮舆歇处见株梅。
为君绕树须千匝，漫使诗肠日九回。
自嘲
郑清之（宋代）

我亦逢场因作戏，要令竿木自随身。
老僧不学面壁观，山偈随缘举似人。
夜饮李黄门第以技马较胜负约五负者罚诗一首予数负赋此呈同饮诸公
苏葵（明代）

吟坛老将果谁堪，主醉留髡却忘酣。举觯诗筹催叠五，落机阁马谟持三。

未从元白承衣钵，欲向曹刘问指南。酩酊不须论胜负，一时良会亦新谈。
京邸屡谒翁覃溪先生鉴赏古帖并为题宋芝山所画陶园图 其一
王志瀜（清代）

熙朝文献属公多，高卧云松静玉珂。台阁于今闲白传，轩斋满壁画东坡。

挥毫遒绝人俱老，鉴古哑然昔半讹。自愧王乔尘两舄，容携拜具礼维摩。
睡仙观魏炼师归豫章并柬黎铁峰仙者
刘崧（元代）

我忽不乐思西山，浮云孤飞道里艰。睡仙之宫隔秋水，缥缈半里青霞间。

何年流火如陨石，郁攸煽天斗牛赤。朱鬣苍龙天上飞，金甲神人露中泣。

当时炼师事远游，噀酒不到西江头。归来三日哭灰烬，玄𤠔吊月寒啾啾。

复独乘云翳鸾凤，赣水南边谒林洞。千章乔木閟烟雾，逝此伐之作梁栋。

空山留滞今几年，断础荒甓凄寒烟。堂中老仙发如雪，吹笛日望南归船。

南平监州最惜别，手挽琼珂弄明月。誓将绿简授玄秘，恨不携之觐瑶阙。

铁柱仙人铁峰老，须眉飘萧颜色好。一径清风扫里花，千岩碧雾耕瑶草。

昔曾暂宿清隐宫，石炉夜看烧丹红。烦君乞与换骨药，明当跨鹤长相从。
湖上夜坐二首
黎廷瑞（宋代）

平湖漠漠来孤艇，远树冥冥见一灯。
翁媪隔篱呼稚子，岂头犹有未收罾。
西域和王君玉诗二十首 其十九
耶律楚材（元代）

不学经书不说禅，谁论芥子纳三千。忘形诗句追先觉，适意琴书慕昔贤。

白雪阳春吟雅调，高山流水奏鸣泉。平生受用元无尽，参透真空未是玄。
牛相公见示新什，谨依本韵次用以抒下情
刘禹锡（唐代）

剧韵新篇至，因难始见能。雨天龙变化，晴日凤鶱腾。

游海惊何极，闻韶素不曾。惬心时拊髀，击节日麾肱。

符彩添隃墨，波澜起剡藤。拣金光熠熠，累璧势层层。

珠媚多藏贾，花撩欲定僧。封来真宝物，寄与愧交朋。

已老无时疾，长贫望岁登。雀罗秋寂寂，虫翅晓薨薨。

羸骥方辞绊，虚舟已绝縆.荣华甘死别，健羡亦生憎。

玉柱琤瑽韵，金觥雹凸棱。何时良宴会，促膝对华灯。
送卢说乱后投知己
齐己（唐代）

兵寇残江墅，生涯尽荡除。事堪煎桂玉，时莫倚诗书。

暮狖啼空半，春山列雨馀。舟中有新作，回寄示慵疏。
正月十日作
宋庠（宋代）

万里春晖荡晓空，芳心何处不融融。
惟馀两鬓无情雪，最耐人间解冻风。
西山寒溪
张耒（宋代）

兹行颇闲暇，聊此山水间。
幸有所携人，臭味同一源。
山溪并修涧，嘉木间蒲莲。
杉松鸣古刹，始觉此溪寒。
孤亭出屋背，石磴相牵攀。
迎客穷道人，俯偻须眉斑。
释子具粗粝，虽贫有余欢。
午登西山去，路作九曲弯。
山禽惯不惊，夏木秀且繁。
缅怀紫髯公，奠玉祠天坛。
豪强有遗韵，兴废无留观。
空岩一泓泉，引予掏清甘。
至人悲热恼，遗此消昏烦。
我茶非世间，天上苍月团。
为尔惜不得，烹瀹浇晨餐。
深谷晚易阴，快雨时斑斑。
但见夹道松，龙髯湿苍颜。
念我亦闲人，屏居闭紫关。
不使倒珠玉，济我胸中悭。
之官亦漫浪，遇胜却盘桓。
平生据顽钝，信命傲忧患。
言归徒旅疲，就荫休征鞍。
却视来时舟，一叶系荒湾。
秋雨
陈与义（宋代）

尘起一月忧无禾，瓦鸣三日忧雨多。
书生重口轻肝肾，不如墙雨蚯蚓方长哦。
少昊行秋龙洒道，风作万木皆商歌。
病夫强起开户立，万个银竹惊森罗。
人间伟观如此少，倚杖不觉泥及靴。
菊丛欹倒未足道，老境知奈梧桐何。
是事且置当务本，菜圃已添三万科。
’晚凉
萧光绪（明代）

薄暮披襟六月风，白云都作日边红。轻淫蒲扇空庭上，暂脱微躯汤火中。
杂咏一百首·冯昭仪
刘克庄（宋代）

兽不能加害，倾身障赭红。
安知丁与傅，他日鸷于熊。
长命女 春日闲吟
吴榴阁（清代）

东风悄。女伴秋千双拜巧。花落春应少。

意倦思归画阁，扑蝶轻纨力小。额上梅花妆谢了。

眉淡呼郎扫。
春事无几端居萧索追怀成都旧游慨然有赋
程公许（宋代）

忆昔吏锦城，寄隐云水乡。
萧散不任事，上官容我在狂。
短篷漾空明，舞棹歌沧浪。
会心多胜友，一举累十觞。
芳春乐事饶，飞幰集宝坊。
意行无定在，有花即相羊。
马蹄穿夜市，奚奴背诗囊。
三几年炊黍，旧游想微茫，
谁知涪江宾，侧翅不得翔。
醉饮无与和，三欢热中肠。
雨晴好风景，轻舆便晚凉。
乱絮扑晚霭，牡丹泫残粧。
春物能几何，营巢燕飞忙。
茶事迫榆火，饧胶催粥香。
我本乐烟霞，失身缚簪裳。
官曹幸云冷，诗债可不偿。
锦城未即去，十景兹难忘。
安能窘边幅，低头甘锁韁。
升沈自天分，矫情恐有妨。
借白我玉壶，为君歌慨慷。
水调歌头 其二 王次卿归自彭门，中秋步月作
周紫芝（宋代）

濯锦桥边月，几度照中秋。年年此夜清景，伴我与君游。

万里相随何处，看尽吴波越嶂，更向古徐州。应为霜髯老，西望倚黄楼。

天如水，云似扫，素魂流。不知今夕何夕，相对语羁愁。

故国归来何事，记易南枝惊鹊，还对玉蟾羞。踏尽疏桐影，更复为君留。
六月大雨后作
郑思肖（宋代）

推上沧溟犯玉京，业龙鼓怒恣纵横。青天忽破鬼神走，黑雨骤纵山岳倾。

混沌重新开覆载，虚空顿觉发光明。如今清净浑无碍，一日南风万物荣。
舟泊姑苏
卫宗武（宋代）

夜泊垂杨古渡头，片帆已喜到邻州。经从城郭惊前梦，寂寞川途异旧游。

近事能知惟语燕，馀生何有付盟鸥。可堪人与春俱老，落絮飞花点点愁。
送钱文季国博赴召
曹彦约（宋代）

冲暑相迎慰寂寥，忍寒为别助萧条。
笑谈但喜频挥麈，梦想何尝到续貂，
已辨犁锄供老圃，尚乘轺传吒公朝。
班联若问官联旧，说与思归不自聊。
以文长老请赞
释智愚（宋代）

天地不仁，出此妖怪，
有偷营劫寨之机，地喜舍慈悲之戒。
正脉将沉，法门凋瘵，
如何嗣续松源派。大奸难后越精神，
骂人嘴毒如蜂虿。
雪中端约相招因以诗简之
蔡戡（宋代）

纤纤暮雨变飞霙，夜听敲窗泻竹声。柳絮因风诚可拟，梅花带竹有馀清。

梁园公子方开宴，姑射神人最赋情。可笑寒儒无秀句，一诗聊欲问前盟。
和陶读山海经十三首韵送机简堂自景星岩再住
吴芾（宋代）

爱山端有素，拘俗亦可怜。
昨守当少郡，不识隐静山。
羡师来又去，愧我复何言。
尚期无久住，归送我残年。
从人借琴
宇文虚中（宋代）

峄阳惯听凤雏鸣，泻出泠然万籁声。已厌笙簧非雅曲，幸从炊籁脱馀生。

昭文不鼓缘何意，靖节无弦且寄情。乞与南冠囚絷客，为君一奏变春荣。
蕃有诗谢萧伯和见访伯和和之节推丈见而同作
赵蕃（宋代）

忽闻独奏凤将雏，三叹遗音特未芜。
禁里端宜奉朝事，幕中那未尚平趋。
临流置酒高人意，叩户求诗俗士无。
迨此何妨屡还往，可人况不费招呼。
早出巡行瞩望山海诗
王筠（清代）

王生临广隰，潘子望洪河。同轸怀归思，俱兴年逝歌。

曰余异二子，承睫泪滂沱。剖符瀛海外，结绶层山阿。

因心留恻悯，恕已息烦苛。缮筑循时隙，兴动藉民和。

高门惟壮丽，修雉亦骈罗。层楼亦攀陟，复道亦经过。

昧旦清音上，风气入纤萝。云起垂天翼，水动连山枝。

奔涛延澜汗，积翠远嵯峨。乡关屡回曲，还顾杳蹉跎。

曾微肃肃羽，望路空如何。
初伏日偕同人集舍弟九烟环碧庄午饮分得宿字
李振钧（清代）

羲轮流驶入初伏。滂沛陡倾珠万斛。凉生小院净纤埃，黛抹远峰拭新沐。

挥箑相将出门去，踏遍高原与幽谷。小桥流水涨初平，深林啼鴂呼相逐。

亭亭隔陇几株松，袅袅绕篱数竿竹。款扉剥啄惊小尨，跣足科头客不速。

主人笑道兼味无，脱粟盘飧唯苜蓿。薰风徐引碧筒杯，香气早传红玉曲。

不将诗律缚老饕，细数酒筹难更仆。笑把闲题信手拈，分来险韵频眉蹙。

相与冥搜刺史肠，畴能不负将军腹。击钵催成绮席开，温铛煎沸清醅熟。

欢呼进酒大斗倾，头上片云疑欲覆。归去归去约重来，屋小于舟难托宿。
四明尊老会致语口号
史浩（宋代）

东阁初开瑞霭凝，晓催簪履庆脩龄。风回秀发扶疏绿，喜入方瞳的皪青。

纱帽著花春不老，玉杯浮雪酒微醒。今朝太史占鄞鄮，无限文星作寿星。
宫词一百首
岳珂（宋代）

道山云气隔尘埃，制诏中书选茂才。
藜照何须烦太一，要观数世育台莱。
游破山寺追和常少府韵
潘奕隽（清代）

篮舆寻古寺，曲折入枫林。门外重冈抱，阶前一壑深。

看碑思往哲，啜茗涤尘心。太息斯人去，寥寥钟磬音。
岩下放言五首之冠鳌台
黄庭坚（宋代）

石生涯于寒藤，藤耈造于崖树。
鳌插翼而成鹏，隘六合而未翥。
我来兮自东，攀桂枝兮容与。
倚嵌岩兮顾同来，谓公等其皆去。
孤坐
张掞（宋代）

兵甲初消老壮心，草堂孤坐水云深。
忽因风木萧萧起，翻有英雄泪满襟。
蔚州晏内遇新雪
雍陶（唐代）

胡卢河畔逢秋雪，疑是风飘白鹤毛。

坐客停杯看未定，将军已湿褐花袍。
夏日二首
张耒（宋代）

重云卷雨过山来，遍洒中田到晓回。
错落晴山移斗极，阴森暗晓宿风雷。
佳人夜夜齐纨恨，骚客年年鹎鵊哀。
欲见清秋近消息，月明白露湿苍苔。
梅花
白玉蟾（宋代）

损之又损玉精神，松竹新来渐卜邻。
月夜一枝香暗度，溪楼数点影横陈。
直须何逊为知己，始信张良似妇人。
从此东风还入手，管教桃李十分春。
鹧鸪天·两个鸳鸯波上来
向子諲（宋代）

两个鸳鸯波上来。一ь杨柳掌中回。已愁共雪因风去，更着繁弦急管催。含浅笑，劝深杯。桃花气暖眼边开。司空常见风流惯，输与山翁醉玉摧。
无锡华封君七十时其子员外虑狱过家便庆
罗玘（明代）

七品去年封，七十此时逢。子归殊杀伐，老自不龙钟。

宾是毗陵守，邻为无锡农。惠山泉似酒，恐亦有僧供。
鹎鵊
张耒（宋代）

整刷衣裾紫翠新，晓天风露压鸡晨。
应知不置莲花漏，长唤林中宴坐人。
玉树鹡鸰图为姚民泰赋
陈琏（明代）

玉树娟娟雪初霁，琅玕石上苔花碎。何处飞来双鹡鸰，相顾和鸣有深意。

闻说姚生好弟兄，不学田家分紫荆。埙篪声里蔼和气，终日披图看鹡鸰。
客中言怀
戴叔伦（唐代）

白发照乌纱，逢人只自嗟。官闲如致仕，客久似无家。

夜雨孤灯梦，春风几度花。故园归有日，诗酒老生涯。
送人归吴兴
许浑（唐代）

绿水棹云月，洞庭归路长。春桥悬酒幔，夜栅集茶樯。

箬叶沉溪暖，蘋花绕郭香。应逢柳太守，为说过潇湘。
高宗圣神武文宪孝皇帝挽辞 其三
史浩（宋代）

郏鄏年方永，崆峒道益隆。忧勤三纪外，揖逊一言中。

尧屋心非有，虞琴养正丰。乘云帝乡去，率土动悲风。
太常二绝 其一
米芾（宋代）

尘埃彻脑老侵寻，误入清流听八音。鱼鸟难驯湖海志，岸沙汀竹忆山林。
浮槎亭
许及之（宋代）

浮图立处认槎峰，曾记浮槎是醉翁。亦似平山堂上看，阴晴山色有无中。
次韵李似宗见示小圃之作二首 其二
李纲（宋代）

竹影桐阴夏日长，水花晚色净林塘。招邀风月成三友，邂逅宾朋共一觞。

闲把琴书聊自乐，静看蜂蝶为谁忙。年来百念皆灰冷，愿学螺川云水乡。
岁暮同阿字得寒字四首 其四
释函可（明代）

抖搜十年恨，全倾大海宽。看人忙不了，于我竟无干。

爆竹何曾响，蠹鱼依旧寒。春风迟亦到，且莫发长叹。
静安八咏 其七 芦子渡
寿宁（元代）

芦瑟瑟兮水溶溶，望美人兮袁之崧。雁呖呖兮心忡忡，眺东城兮江之中。

吾将踏苇兮歌清风。
贺新凉 夏日余季瑛招饮绿净山房作
顾太清（清代）

小宴神仙宅。坐苍茫、回廊曲折，高槐如幄。海上荔支枝头杏，玉高香斟云液。

爱雪藕、冰盘清洁。卜筑山房成大隐，羡主人、潇洒能留客。

尽一日，花间酌。

地偏心远无尘迹。倒清樽、群贤咸集，骋怀游目。西下夕阳云乍起，一霎电雷交作。

风过处、新凉如沐。雨后沿阶芳草色，映冰绡雾縠衣裳碧。

归未晚，不须烛。
思平泉树石杂咏一十首·似鹿石
李德裕（唐代）

林中有奇石，仿佛兽潜行。乍似依岩桂，还疑食野苹。
茸长绿藓映，斑细紫苔生。不是见羁者，何劳如顿缨。
闻长枪兵至出越城夜投龛山
高启（明代）

列藩遏戎乱，驻钺实此州。
如何杀大将，王师自相仇。
我来乱始定，城郭气尚愁。
又闻有邻兵，仓卒岂敢留。
促还出西门，天寒绝行甗。
古戍暗雨雪，旌旗暮悠悠。
野屋闭不守，泽田弃谁收。
居人且奔逃，游子安得休。
逶迤苍山去，泱漭玄云福人虎争夜行，风榛啸岩幽。
我徒戒相亲，一失未易求。
饥拾谷口栗，寒烧涧中槱。
神迷路多迂，再宿达海陬。
虽尝登顿劳，幸免迫辱忧。
圣尼畏于匡，嗟我敢有尤。
但惭去越早，不遂名山游。
苦雨
张耒（宋代）

春浅天尚寒，雨多声入夜。
幽人不出门，坐惜梅花谢。
庭竹未抽萌，酴醾将覆架。
芳时喜病愈，浅酌供情话。
趋世剧曳牛，投闲如啖蔗。
因逢老农谈，悔不初学稼。
以诗句咏梅·一树横斜独可人
方蒙仲（宋代）

玉堂亦茅舍，未易得疎亲。
且亲轻相可，梅非多可人。
赠医者
王恭（明代）

仙医何处住，卖药到山城。岁月壶中度，人烟醉里行。

杏林春树晓，橘井野泉清。已饮上池水，何论指下明。
寄怀顾桂岩唐蕙庵陈笔山萧仪庭四郎中
谢榛（明代）

自古悲歌聚散情，索居那问著书成。世多岐路心何向，日有琴书气自平。

鸿雁夜寒投野渚，芙蓉秋色照江城。飘蓬独拟三台赋，振藻谁齐六代名。

戍卒战来荒旧业，岛夷乱后苦苍生。身居白下瞻依切，莫道天涯远圣明。
和希声莲华樵人遇仙行
利登（宋代）

芦溪之山高插天，莲峰更压芦溪山。
峰头青壁几千年，谁知玉阙藏神仙。
平明采樵陈氏子，五云深处楼台起。
中有攻仙白玉冠，方瞳射人秋自寒。
台前一道白莲泉，七始花开一成莲。
固知此子无仙骨，只以{左彳右空}{左彳右同}入仙室。
低头乞命却走回，尚复褰裳取莲实。
归来疑信互相传，朴哉此子非妄言。
安知琼楼玉室峭千尺，即非面前崔嵬一片石。
安知世人俗气厚如山，翻把琼楼玉室作石看。
亦非仙人幻作石，世人俗眼自不识。
安得鸿都道士白玉簪，持我此诗扣青壁。
叶集之举士特唱和因次韵
刘子翚（宋代）

漂泊分携后，囏难会面时。
夜灯初献酒，春草旧题诗。
游宦君虽厌，才名众所期。
不应和倦翼，寂寞恋南枝。
送查校书从事彭门
王禹偁（宋代）

佐幕徐方鬓未秋，官升芸阁更风流。
姓名旧在莺迁榜，诗什重风燕子楼。
渐有俸钱供药债，应无归梦到渔舟。
公余时上台头寺，珠履金貂共胜游。
古琴歌
周文璞（宋代）

山人袖携古琴来，形模拙丑腹破穿。
上两金字亦残漫，自云得自十年前。
十年前宿野店间，野店岑寂无炊烟。
只将百钱乞翁媪，回买湿薪煨涧泉。
老翁持出一木段，刀痕凿痕斧痕满。
秀才望见三叹羡，学琴以后何曾见。
此是成都雷氏为，揩摩雷字分明现。
持归修治调曲成，曲成他人不肯闻。
初弹羑里可释憾，再鼓广陵如雪冤。
将归古操次第传，龙入我舟何可怜。
江行杂咏 其二
邓汉仪（清代）

十载游踪冷燕矶，今来旅棹复将归。却怜亭子空青极，无限自在飞。
浪淘沙 秋宫怨 其二 案《瑶华集》题作[宫怨]
丁澎（清代）

蟾吐玉阶寒。翠袖低翻。每从花里候龙颜。爱听君王吹玉笛，倚遍阑干。

新赐碧彄环。不道巫山。莫曾私幸尚衣班。生怕守宫痕渐落，几度偷看。
与友人夜话
释智圆（宋代）

对坐当清夜，茆堂野水西。
破窗秋烛冷，高木老猿啼。
迹与孤云并，身将一梦齐。
幽怀言未已，明月落前溪。
送周尹郎中守梓潼
苏颂（宋代）

曾携佳句使淮隅，离合差池二纪馀。
旋见豸冠三院贵，晚陪丹地一台居。
涪城又领铜鱼契，锦里先驰驷马车。
况是论年俱老矣，送君因复动归与。
恭陪王老师谒白沙先生祠
李之世（明代）

路转丛篁一径分，遗祠肃穆俨江濆。閒云不扫苍烟合，湛露长披碧树薰。

曲坞潭清犹贮月，空阶苔古尽成文。宫墙此日堪翘首，蘋藻何人共荐芬。
春帖子词皇帝阁十二首 其七
宋祁（宋代）

春风长乐地，春仗大明天。春酒皆千日，春枝即万年。
上刘左史二首
释宝昙（宋代）

邺下家声晚更高，南朝徐庾总儿曹。
向来霖雨无双手，多在秋风一二毛。
舌本旋浇甘露碗，词锋久淬鸊鹈膏。
已知造物叮咛意，鸣鹤如今在九皋。
闵雨诗 其九
刘敞（宋代）

己巳乃雨，若有鬼神。凄凄其风，渰渰其云。自东徂西，罄无不均。
偈颂二十九首 其六
释清了（宋代）

居动而常寂，处暗而愈明。不堕二边机，当头谁敢触。

正按傍提有据，真慈妙应无穷。
初冬过诃林寺净隐禅房
梁绍曾（明代）

地僻玄冬昼掩扃，山僧长诵法华经。碑传晋代苔空没，界入弥天草自灵。

幡影近从孤塔动，钟声还就上方听。乘酣共倚菩提树，岁久霜残尚带青。
与苏运使诩四首
赵蕃（宋代）

筠阳有贤牧，典选得望郎。
汉廷急献纳，使节乃辉光。
翰墨一门盛，人才当代良。
平生愿识面，今日获升堂。
题赵表之李伯时画捉马图诗二首
张嵲（宋代）

中原无事不粟马，散牧春皋荐草中。
何必西来三万里，龙媒二骏是追风。
别蕙绸姊（二首）
叶小鸾（明代）

枝头余叶堕声干，天外凄凄雁字寒。
感别却怜双鬓影，竹窗风雨一灯看。
孙器之奉使淮浙至江为书见寄以诗谢之五首
司马光（宋代）

岫贴晴天阔，舟缘石岸深。
遥知作书处，缆袅绿波心。
得少顺风又值小雨二首
董嗣杲（宋代）

浪游几抆还家泪，贫抱遗书羞拥篲。
短篷独载冒江涛，平生触事成淹滞。
所为素守三不欺，人所不知心所知。
欹枕赋就归来兮，风伯前呵雨师随。
贤者之孝二百四十首·霍去病
林同（宋代）

不早知此体，元来托大人。
低头拜县吏，谁拟霍将军。
神女庙
苏洵（宋代）

巫阳仙子云为裾，高情杳步与世踈。
微有薄酒安足献，愿采山下霜中蔬。
仙坛古洞何清虚，中有琼楼白玉除，
江上浩荡谁来过，闻道琴高驾鲤鱼。
次余仲庸松风阁韵十九首 其二
裘万顷（宋代）

飞花数点雨初歇，啼鸟一声春正长。
读罢黄庭了无事，旋安银叶试炉香。
冰井
萧磐（宋代）

冰井曷无水，为与火山对。真宰福梧人，命名适相配。

炎炎火之性，所至能为害。冰焉压其气，转否还高泰。

祥光每发时，州人同福赉。乃至井若冰，其义故有在。

我来酌冰井，其美同沆瀣。初疑蓬岛脉，又雅林泉派。

井窦倘依然，古基尽亡昧。半为土烟没，半为石缺坏。

于时初下车，未暇整颓溃。州城百舍敝，缔创岂容怠。

旧者为之新，露者为之盖。卑污易以高，狭小易以大。

于公无所侵，于私无所贷。一诚与规画，黾勉及三载。

始来想井基，指示经数辈。引绳取其直，立标正其界。

开凿三尺馀，适与古基会。西偏甃坚完，界不差井怪。

三隅彷佛见，砖师且徐缀。此井信有神，州人亦嗟怪。

井前为开池，引水成沟浍。所防三伏天，饮者成群队。

井名未磨灭，自我发沉晦。□□□□□，所虑规模隘。

堑崖基坎穴，伐木除荒秽。装点自天成，可为州胜概。

碧塘寺之腹，青山寺之背。环翠既控引，泉水亦襟带。

三宝杂装严，七宝旧豪迈。对面瞻神霄，出门远阛阓。

登临益增价，顾盼无凡态。往往市人来，如在琼壶内。

往往士人来，如出尘笼外。我常引客至，五马随双旆。

暂脱簿领巾，忽然无障碍。怡神八极远，濯体清风快。

临池似山涧，酩酊常所戒。屡作谢公游，敢望苍生待。

虽无异政绩，薄有循良最。寄语此冰泉，为我留遗爱。
县丞厅即事
王建（唐代）

宫殿半山上，人家高下居。古厅眠受魇，老吏语多虚。

雨水洗荒竹，溪沙填废渠。圣朝收外府，皆自九天除。
旅坐
罗公升（宋代）

负却征尘债，飘零迄未休。
孤蓬江貯梦，深巷雨添愁。
山色分浓淡，禽声互去留。
班超亦良苦，万里觅封侯。
采桑子 其一 赠徐木千
龚鼎孳（清代）

韦曲城南天尺五，帘底春星。玉笛微停。唱到销魂不忍听。

并肩一刻浓香坐，消受亭亭。花雾濛冥。莫遣银灯近画屏。
浴佛日游鼓山寺
钱镈（清代）

以天分界负苍穹，下俯孤城指掌中。风送晴岚归别浦，日牵海色驾长虹。

偶逢浴佛喧钟磬，还与同人叶徵宫。杂坐淳于知乐甚，好将沈醉破尘蒙。
寄邓秀才求桃枝接头
余靖（宋代）

自惭闲索居，岂贪颜色盛。
爱渠真不言，可以通三径。
龙眼
萧崱（宋代）

选荔过於选士难，味佳能有几登盘。
林家新出金钗子，合入君谟谱后刊。
答林贞孚且嘲作西湖东道主用韵
郑善夫（明代）

且喜郎君骑苑马，追攀无奈暮途遥。柴门反锁将疏阔，物态相看坐泬㵳。

萍水幸逢长至月，兰桡漫趁浙江潮。西湖载酒谁能尔，斜日空闻吹洞箫。
寄友人
陈标（唐代）

杜甫在时贪入蜀，孟郊生处却归秦。

如今始会麻姑意，借问山川与后人。
崤关
崔述（清代）

崤坂高无极，崎岖欲到天。云中低岭树，水际俯村烟。

古戍余秦垒，残碑记汉年。二陵风雨地，驱马意茫然。
土圭诗
萧膺（唐代）

白日在重云，如何分曲直。
赠王介甫
段缝（宋代）

溪桥久废湮，竹树半攲侧。梦寻六代尘，老构一椽宅。

谁知江令门，犹倒山公舄。霸气消旧朝，歌声慨陈迹。

鼎族昔繁华，荒径今岑寂。愿言辟榛芜，重与开景色。

石叠云自生，渠凿流不息。我幸卜公邻，望衡步咫尺。

晨夕惬素心，把臂共悦怿。西崦带烟樵，南埭钓水食。

底事忧怦怦，相将爱惕惕。或筑吟诗坛，或设谈经席。

焉知才不才，聊各适其适。岸帻豁眼界，挥麈吐胸臆。

陇晴许扶鸠，水涨可𣏾鹢。嗒然得丧忘，往事莫凄恻。

佳会不可常，岁月岂抛掷。蒙庄赖妻贤，渊明空子责。

弱木手自栽，勿徒嗟立壁。滋培待其成，斧削工师职。

更为广轩亭，左右支图籍。钟山挹爽来，烟鸟纷若织。

绿菘篱下采，金尊池上涤。此盟更岁寒，一笑星发白。

箸力如未尽，尚能越阡陌。
雨凉晓思
方回（元代）

一榻凉如水，空山夜雨声。
病身筋骨在，往事梦魂惊。
老寿知何益，忧危半此生。
吾穷终不怨，稍已窃诗名。
题曹溪祖师堂
贯休（唐代）

皎洁曹溪月，嵯峨七宝林。空传智药记，岂见祖禅心。

信衣非苎麻，白云无知音。大哉双峰溪，万古青沈沈。
五月蒙赐衣五端
王绂（明代）

自知素蹇劣，谬忝列近侍。孰云载笔勤，清禁日无事。

圣心念长夏，恩以絺绤赐。感激既盈襟，持归复满笥。

光荣动邻曲，喜色见僮婢。服之固难忘，无补独深愧。
幽赏
叶适（宋代）

禅房里花窠，静与水石会。
春禽更语默，夏日递明晦。
纷然众窍殊，趺坐凛无对。
采桑子（双调）
张先（宋代）

水云薄薄天同色，竟日清辉。风影轻飞。花发瑶林春未知。

剡溪不辨沙头路，粉水平堤。姑射人归。记得歌声与舞时。
汉宫春 题半身停箫仕女
倪谦（明代）

金缕裁衣，更腰系霓裳，内家妆束。蛾眉淡扫，高绾烟鬟凝绿。

隔窗遥见，倚东风、海棠春足。还堪恨、被遮罗袜。凌波步，莲双蹙。

一枝楚江寒玉。露纤纤十指，春兼轻掬。秦楼何处怅望，凤鸾追逐。

何当拂琯启朱唇，暗留芳馥。想只待、赏音佳伴，为吹个、洞天仙曲。
山
赵汝唫（宋代）

茅屋初寒夜，衾裯整未成。
烹泉沙鼎忆，读易纸窗明。
菊上霜偏力，梅边日最清。
孤吟谁与和，落叶上阶鸣。
春日
詹初（宋代）

白云冉冉度南园，绿柳明花处处然。
云物无心心自适，优游无我我忘年。
有感
赵蕃（宋代）

食肉固可鄙，枯肠合搜诗。
旁观听平亭，蔬筍同阿师。
涉春拟办多，才尽不自支。
贺也能苦吟，玠体忧素羸。
看花辄有感，袖手增愁思。
西江月（拟花翁）
周密（宋代）

情缕红丝冉冉，啼花碧袖荧荧。迷香双蝶下庭心。一行愔愔帘影。

北里红红短梦，东风雁雁前尘。称消不过牡丹情。中半伤春酒病。
海棠盛开与稚辛似斋二弟同赋四首 其二
郑孝胥（清代）

漫翻谱录辨棠梨，色色香香理不齐。三月繁华浑醉后，一春桃李总颜低。

牢愁衔子思鸿鹄，胜事题诗步碧鸡。记取濠堂人未老，花前吟到夕阳西。
送郑德初归吴中
王质（宋代）

相识虽非昔，相知不似今。岁寒三益友，金断两同心。

半子来归叶，孤儿维事任。此间拈鼓笛，那更有凡音。
秋夕
张乔（唐代）

春恨复秋悲，秋悲难到时。
每逢明月夜，长起故山思。
巷僻行吟远，蛩多独卧迟。
溪僧与樵客，动别十年期。
和董公肃十日菊二首 其二
韦骧（宋代）

昨日堕乌纱，游欢等孟嘉。今晨举青眼，独自竞黄花。

香冷朝犹盛，人疏势可嗟。明年又重九，何以面芳葩。
午暑憩夜明馆道傍清流激湍可爱所乏者茂林修竹耳二首 其一
李纲（宋代）

火云千丈映溪山，正是人间行路难。赖有道傍飞瀑在，喷霜翻雪作清寒。
再题云栖寺
弘历（清代）

雨中偏合访云栖，曲径通幽步不泥。截竹引泉到香积，动云移石作丹梯。

野鼯得意松间掷，山鸟无心花下啼。小坐烟丝泮青嶂，一天霁景又堪题。
同金汉臣徐蜚英小饮傍溪寺二首
方回（元代）

万峰奇峭一川平，四月清和十日晴。
蚕麦丰登宜把酒，山城只欠艳歌声。
寄司勋张员外学士
郑谷（唐代）

平昔偏知我，司勋张外郎。昨来闻俶扰，忧甚欲颠狂。

烟暝搔愁鬓，春阴赖酒乡。江楼倚不得，横笛数声长。
五十自寿集唐五十首 其十八
瞿士雅（清代）

独坐南楼佳兴新，暖风林下自氛氲。

门前学种先生柳，岭上犹多隐士云。

老去襟怀常濩落，旧来诗草半烧焚。

时人莫笑非经济，吟苦邻居必厌闻。
座主初颐园先生视学福建奉别二首 其二
宋湘（清代）

落拓深惭国士知，六年席帽此头皮。春风不厌无花果，夜雨还留失着棋。

路向紫阳寻道脉，天低南斗引旌旗。马前咫尺家山近，梦逐星轺过岭时。
冬至
龙辅（宋代）

冬至宵虽短，孤眠恨自长。枕单寒入梦，窗破月窥床。
和耿天骘剪綵梅花得开字
韦骧（宋代）

根如芝草不因栽，叶似春云容易开。应有靓妆偷艳去，且无狂蝶为香来。

殷勤玉盏频飞举，酬酢金刀巧剪裁。烂赏更于何处好，蟾光雪色在瑶台。
厓山吊古 其一
何治（明代）

无怠无荒，四夷来王。怠而荒矣，厓山其亡。厓山兀兀，厓水汤汤。

天地其长，日月其光。鉴前者失，愿献我皇。
晨起
陆游（宋代）

晨起梳头拂面丝，行年七十岂前期。
此生犹著几两屐？长日惟前一局棋。
空釜生鱼忍贫惯，闲门罗雀与秋宜。
区区名义真当勉，正是先师戒得时。
黄河
晁补之（宋代）

黄河齧小吴，天汉失龟鳖。灵原潭下藕烂死，只有菖蒲不生节。

白马桥边迎送胡，冀州断道无来车。新堤筑得高嵽嵲，旧堤杵声未可绝。
和马太守五首 其一 寒林
彭汝砺（宋代）

平林十里看深秋，疏影横斜翠欲流。日晚小舟维别浦，天寒飞鸟浴沧洲。

傍山畦径村村远，近水轩楹事事幽。欲赋祇惭非太白，酒卮独觊一朝酬。
饮百花洲四首
黎廷瑞（宋代）

湖山几度少年游，散发吹箫坐小舟。
秋鬓苍苍春树碧，更堪重过百花洲。
叶县道中
傅寿彤（清代）

昨上方城道，今来昆水边。河山留战迹，风雨话当年。

地辟民常乐，时平吏欲仙。王乔犹在否，祠树望依然。
梅花喜神谱·欲开八枝
宋伯仁（宋代）

斗醉石亦醉，无量不及乱。
独醒谁得知，憔悴沧江畔。
元夕醉梅山弟家
陈著（宋代）

为吾大患为吾身，假合将来认作真。
乌兔有谁相与老，燕莺于我已非春。
再生未死客中客，万事无闻人外人。
独有梅花尚知己，不妨一醉且同尘。
自桂东入城饯使长移节东广路过云头岭作
萧立之（宋代）

云头山中石头路，三年石上行三度。岁衣十疋饭两盂，有底踉蹡走风雨。

来得郁然无白须，鸣弲跨马东南趋。梦回楚徼隔鸿雁，日落赣江思鲤鱼。

苔香草舍云生处，青壁无梯鸟飞去。山根野店酒旗风，似我江南桃叶渡。

渡头翠浪吹长鲸，兰舟欲渡不得停。苍梧陈词叫帝子，天高水阔心怦怦。

邅余车兮遗余褋，倒卷缁尘入衣褶。山中春去不归来，苦笋生孙蕨生叶。
送单应之往閤山 其一
朱熹（宋代）

杖头挑月入烟萝，城郭尘埃柰尔何。若到名山高著眼，洞天深处异人多。
春居寄友生
齐己（唐代）

莎径荒芜甚，君应共此情。江村雷雨发，竹屋梦魂惊。

社过多来燕，花繁渐老莺。相思意何切，新作未曾评。
古风
严允肇（清代）

世路真险巇，泰山起方寸。要盟矢天日，咄嗟不相信。

耳馀刎颈交，祸机起夺印。武安倾魏其，怀酒遂成衅。

睚眦按剑怒，磨牙雪馀恨。两虎不相下，报施理亦近。

为国忘私仇，千秋思廉蔺。
送宝应李尉
胡宿（宋代）

曾飞丽藻清尧问，犹屈长才尉楚城。官是神仙标秀领，县因灵宝纪嘉名。

西昆已挟凌云誉，外户全消击柝声。早晚声名来谒帝，会看双璧赐虞卿。
从军行 其三
罗颀（明代）

贼盗布山冈，往来森若麻。捐生寇我垒，咆哮肆爪牙。

俦侣委壑寇，将军窜水涯。匹身御劲敌，奋首挥镆铘。

虽获猛盗归，援甲自悲嗟。
幽居杂兴十首 其八
孙一元（明代）

清风生瓮盎，吾亦爱吾贫。看竹云连屐，钩帘雨映人。

梅花偶到座，砚水动浮春。意外浑无物，青山共此身。
记梦
陆游（宋代）

梦游异境不可识，翠壁苍崖立千尺。
楼台缥缈出其上，挥手直千无羽翼。
门楣扁牓作八分，奇劲非复人间迹。
主人鹿弁紫绮裘，相见欢如有畴昔。
探怀示我数纸书，妙句玄言皆造极。
我即钞之杂行草，主人戃怳如甚惜。
梦中亦复知是梦，意恐觉时无处觅。
自量强记可不忘，鸡唱梦回空叹息。
天章阁观御飞白书五言十韵
韩琦（宋代）

内阁门清晓，中天对迩臣。唐虞遗典在，河洛奥书陈。

二圣勤劳遗，千龄矩法新。帝晖方咫尺，宸翰复躬亲。

鸾拂宫绡舞，花随御笔春。奎光连璧府，剑影动龙津。

今古神功绝，颁宣上意均。玉峰罗俎豆，黼坐拱星辰。

鱼藻符亨会，蓬瀛寄此身。流霞仙饮罢，又赐一杯醇。
舟中夜闻弹筝
胡仲弓（宋代）

舣舟寻近岸，余兴月明中。
鼓瑟人何在，弹筝意略同。
声和随去浪，调古动悲风。
争甲无由见，清音出绣栊。
句
释延寿（宋代）

牛胎生象子，碧海起红尘。
白公草堂
王十朋（宋代）

庐阜双林寺，炉峰几瓣香。日烘烟袅紫，敬为白公堂。
子夜四时歌六首 其二 冬歌
郭震（唐代）

帷横双翡翠，被卷两鸳鸯。婉态不自得，宛转君王床。
六月初七日午雨暴注，少刻即晴，偶得绝句四首 其二
林占梅（清代）

猝水庭除满，莓苔漾若萍。更看篱畔竹，郁郁入帘青。
金菊对芙蓉·远水生光
辛弃疾（宋代）

远水生光，遥山耸翠，霁烟深锁梧桐。正零瀼玉露，淡荡金风。东梧菊有黄花吐，对映水、几族芙蓉。重阳佳致，可堪此景，酒酽花浓。

追念景物无穷。叹少年胸襟，忒煞英雄。把黄英红萼，甚物堪同。除非腰佩黄金印，座中拥、红粉娇容。此时方称情怀，尽拚一饮千钟。
郡斋即事
方岳（宋代）

一筇五老几相携，吟得诗成竟未题。
易地不干渠辈事，樵夫只合管樵溪。
高下黄云{左禾右罢}稏秋，眼中一饱失千忧。
雌堂自是无龚遂，莫怪耕桑人带牛。
王渊换得玉为环，非梦蓬莱几日间。
珍重君王能记忆，予麾犹得道家山。
人日梁思伯康裕卿携酒过曹使君旅寓
黎民表（明代）

春日燕台正值寒，金花相促一杯欢。三年重把词臣袂，千里虚劳汉使冠。

飞舄下时天阙近，跕鸢回首桂江难。莫惊客路新双鬓，落月从前梦里看。
和彦冲茉莉二首
胡寅（宋代）

易刻无瑕玉，难匀不汗敉。
有谁同素绚，无物比生香。
宝靥三年笑，水肌六月凉。
畹兰何足佩，怀勤枉沉湘。
客中有怀
梁临（明代）

书剑蹉跎独蹇予，三年马上苦驰驱。云连故国人家少，月淡荒驰客影孤。

卖赋相如归上国，猖狂阮籍在穷途。天涯不见传书雁，飒飒西风剪白芦。
晚泊松滋渡口
陆游（宋代）

此行何处不艰难，寸寸强弓且旋弯。
县近欢欣初得菜，江回徙旋忽逢山。
系船日落松滋渡，跋马云埋灩澦关。
未满百年均是客，不须数日待东还。
赠智朗禅师
贾岛（唐代）

上人分明见，玉兔潭底没。上人光惨貌，古来恨峭发。

涕辞孔颜光，笑访禅寂室。步随青山影，坐学白塔骨。

解听无弄琴，不礼有身佛。欲问师何之，忽与我相别。

率赋赠远言，言惭非子曰。
和阅明妃传
赵希逢（宋代）

安边良将不收功，公主如何嫁犬戎。
若使外孙知大父，单于不自杀其翁。
诗癖
杨公远（宋代）

生来性癖耽佳句，吟得诗成似有神。
险语岂惟惊鬼胆，直须字字要惊人。
同泰寺
曾极（宋代）

布萨开斋涕泗挥，大通基在昔人非。此身终属侯丞相，谁办金钱赎帝归。
牛弘
徐钧（宋代）

射牛可怒理都然，三问何如一忍贤。
底事妇言坚不听，为忧伤我弟兄天。
上留田
张文虎（清代）

行至上留田，不闻鸦鹊声。华屋为丘墟，莫辨室与庭。

常棣不复花，荆树无遗荣。深栽百年久，剪伐谁使令。

沴气夙已滋，会与妖祥并。飘风一朝至，根本忽以倾。

栖栖失林鸟，三币徒飞鸣。海畔多枭鸱，诱汝啄腐腥。

猝然遇矰弋，同为盘中羹。胡不学鸴斯，故巢犹可营。

悲哉上留田，蔓草无人耕。昔我尝三宿，感此涕泗零。

冤魂如欲语，白日悲风生。
送鹿春如内渡，兼示陈垕村二十
姚莹（清代）

尽室南荒外，三年大海东。飘零为客异，迁谪几人同。

漫诩驱鸡政，曾闻渡虎风。衔恩到凿齿，问俗极穿胸。

鹿耳春涛黑，鸡笼晓日红。珊瑚收未得，薏苡谤何穷。

旅食徒嗟困，愁怀讵有终。圣恩周草木，谣诼笑儿童。

偃蹇吾非傲，腾骞尔自雄。艰难相倚济，去住别穷通。

父老传新诏，朝廷辟四聪。一时起聋瞆，百辟进夔龙。

骥尚盐车覆，金经匠石攻。凭谁空冀北，莫妄倚崆峒。

浩浩乘飞鹢，悽悽乍断鸿。人嫌汲黯戆，赋恨子云工。

永日消炎瘴，高谈发困蒙。惊心犹泛梗，回首已伤弓。

不作鲛人泣，长怀漆女忠。雷声将駴浪，日撼贝珠宫。
哀鸿篇
林朝崧（清代）

鸿雁从何来，来自沧海滨。似为饥所驱，哀哀鸣向人。

弋者满天饥，挟弓窥秋旻。高鸟看渐尽，幸汝得全身。

奈何困口腹，终日长悲呻！硕鼠食汝苗，使汝生计钝。

虽不毙弹射，饥死惨亦均。我无活汝术，目击徒怆神。

凤凰百鸟王，鹓鸾为其臣。朝餐琅玕饭，夕饮玉池津。

丹穴分馀粮，羽族皆回春。嗟哉汝翮摧，飞去永无因。

一物不得所，足伤天公仁。我愿陈此词，泣血叩帝闉。
护国寺秋吟八首
白玉蟾（宋代）

嫩竹容归鹊，寒松捧落晖。
危红和露落，空翠扑衣飞。
晚步上清宫坐栖真者久之用合溪韵
钱时（宋代）

坏砌颓檐竹数竿，一方深绿照人寒。
此时别有真消息，不用清流引激湍。
和梵才寄林逋处士
宋庠（宋代）

白首江湖传散人，天弢解尽有天真。
汉家不惜青蒲费，终为枚生一裹轮。
题汪水云诗卷
萧壎（清代）

辽鹤归来世已殊，忽悲身晚及塘蒲。
乾坤浩浩琴三尺，岁月堂堂酒一壶。
剡曲只今书贺监，稽山在昔庾肩吾。
行吟便是江南史，它日真堪付董狐。
读庄子六绝句 其一
李纲（宋代）

漆园仙吏已宾霄，浩荡奇言久寂寥。鹏鴳何须迭相笑，斯游安往不逍遥。
寄赠集滩二公
齐己（唐代）

闻有难名境，因君住更名。轩窗中夜色，风月绕滩声。

客好过无厌，禽幽画不成。终期一寻去，聊且寄吟情。
绝句六首
杜甫（唐代）

日出篱东水，云生舍北泥。
竹高鸣翡翠，沙僻舞鹍鸡。

蔼蔼花蕊乱，飞飞蜂蝶多。
幽栖身懒动，客至欲如何。

凿井交棕叶，开渠断竹根。
扁舟轻袅缆，小径曲通村。

急雨捎溪足，斜晖转树腰。
隔巢黄鸟并，翻藻白鱼跳。

舍下笋穿壁，庭中藤刺檐。
地晴丝冉冉，江白草纤纤。

江动月移石，溪虚云傍花。
鸟栖知故道，帆过宿谁家。
南歌子 或以山蒲萄为献，其味与家园者无异
梁寅（元代）

虬蔓悬秋露，骊珠撼晓风。倚崖点漆变殷红。味与凉州珍贡，却相同。御苑堪移植，雕盘合上供。猿猱余颗寂寥中。多谢樵人分送，到山翁。
贺新郎 送西溟南归和容若韵
陈维崧（清代）

三载徐园住。记缠绵、春衫雪屐，几曾离阻。又作昭王台畔客，日日旗亭画句。

最难得、他乡欢聚。眼底独怜君落拓，又何堪，鹃鸟啼红去。

都不信，竟如许。

千丝漫理无头绪。问愁悰、原非只为，渭城朝雨。如此人还如此别，说甚淩云遭遇。

笑多少、痴儿騃女。本拟三冬长剪烛，怅今番、旧约成孤负。

和残菊，隔篱语。
摄事十三首
佚名（隋代）

煌煌真宗，善继善承。
经武耀德，臻于治平。
对祀礼光，丕昭鸿名。
陟配文庙，皇图永宁。
瑞安院
林景熙（宋代）

倚山宝阁照崔嵬，山鸟山云自去来。
竹籁晓和幽梵合，藤花春入古松开。
丹空遗灶形难蜕，草暗孤城首重回。
处士凄凉犹是晋，庐山莲社许参陪。
武功县中作三十首 其十三
姚合（唐代）

日出方能起，庭前看种莎。吏来山鸟散，酒熟野人过。

岐路荒城少，烟霞远岫多。同官数相引，下马上西坡。
轻柔杨柳挟春妍孤梗梅花结雪缘此是乾坤大
艾性夫（元代）

识字田夫雪满簪，种桃久矣入山深。
五星便是丛奎宿，不上黄花老圃心。
点绛唇 忆别
蒋纫兰（清代）

悔煞当年，别时不把归期定。雁鱼路梗。两地无书信。

昨夜西风，梦断愁难醒。纱窗静。碧梧相映。疑是萧郎影。
相和歌辞。长门怨
皎然（唐代）

春风日日闭长门，摇荡春心自梦魂。

若遣花开只笑妾，不如桃李正无言。
临江仙（东叔兄生日）
魏了翁（宋代）

去岁玉堂山下住，母旁后弟前哥。今年作县古松坡。静参朱祭酒，间印马头陀。

去路更无山隔断，春风跋马经过。不妨缓辔尽婆娑。愿申临别语，长使得天多。
舟次横浦
憨山大师（明代）

五云一水入南安，万叠山回六六滩。
行到水穷山尽处，梅花无数岭头看。
送皇甫龄宰交河
张谓（唐代）

将军帐下来从客，小邑弹琴不易逢。楼上胡笳传别怨，

尊中腊酒为谁浓。行人醉出双门道，少妇愁看七里烽。

今日相如轻武骑，多应朝暮客临邛。
寄怀张鞠存年兄 其二
王广心（清代）

城南别业近何如，白板双扉暮色虚。秋草不知王粲井，画桥犹记伯通居。

湘帘对酒明镫夕，木榻弹棋听雨余。不信阑干苦相忆，倚来愁绝雁行疏。
荔子 其一
黄裳（宋代）

须知陈紫入吟看，能坐诗人碧玉盘。六月香肌无点汗，绛纱囊破水精寒。
偈颂五十一首
释道冲（宋代）

摩竭掩室，净名杜口。
天网恢恢，疏而不漏。
是汝诸人，作麽生透。
颂古三十一首
释如本（宋代）

家世拄杖，佛祖付嘱。
沩山寄来，香严发哭。
父子投机，阳春雪曲。
不是知音，大难相续。
次韵答杨二十器之简后见贻之作
毕仲游（宋代）

门外曾留长者车，醉如白也骑鲸鱼。恨无车骑堪生计，不得长安买酒垆。
偈倾一百六十九首
释智朋（宋代）

禁足安居，一句直举。
匝地普天，四月十五。
寄孟始兄兼示弟侄
郭知运（宋代）

奄忽离家已数秋，湖山何日扫松楸。
封章允得天恩许，便买春风海上舟。
潇湘八景图·潇湘夜雨
叶茵（宋代）

云气浮江天已夕，江树号风飞雨迫。
凄凉正则赋怀沙，疑与渔翁分半席。
一声暧乃隔中流，打篷淅霎添旅愁。
土膏动脉晓色媚，农将有事于西畴。
生日病中
方回（元代）

偶复逢生旦，何知迫死期。
老真难亸病，贫实怕迎医。
自拟修埋志，谁犹□寿诗。
不应六旬叟，未減一分痴。
定僧
元稹（唐代）

落魄闲行不著家，遍寻春寺赏年华。

野僧偶向花前定，满树狂风满树花。
四和二首
刘克庄（宋代）

梦魂久不到清朝，纵遣巫咸未易招。
塞北今惟一韦叡，江南前易几陈乔。
扶颠个个无长策，徘闷时时引大瓢。
它日松根深掩骨，何须竹帛有名标。
依韵和通判八月十五夜招翫月二章
梅尧臣（宋代）

一年一见最堪惜，百岁百夕能几多。
纵有明年似今夕，明年同会复如何。
家秋行
杜甫（唐代）

家秋涪江木落时，臂枪走马谁家儿。到今不知白骨处，

部曲有家皆无归。遂州城中汉节在，遂州城外巴人稀。

战场冤魂每夜哭，空令野营猛士悲。
承事卓丈置酒白谁山居饮饯致政储丈叔通因出佳句诸公皆和熹辄亦继韵聊发坐中一笑
朱熹（宋代）

老去读书秋树根，山林儿女定谁尊。偶缘送客来僧寺，却似披谁卧石门。

物外祇今成跌荡，人间何处不啾喧。一杯且为阳关尽，双目从教别泪昏。
巴里坤
萧雄（清代）

伊州北度岭崔巍，浑看穹庐四面围。蒲类自为耕牧地，满城风景雪花飞。
谒老君庙
李白（唐代）

先君怀圣德，灵庙肃神心。
草合人踪断，尘浓鸟迹深。
流沙丹灶灭，关路紫烟沉。
独伤千载后，空余松柏林。
寄致政侍郎
彭汝砺（宋代）

孔门弟子数三千，用舍行藏独与颜。委曲百川终至海，辛勤一篑欲为山。

是非扰扰俱身外，生死悠悠亦梦间。漫爱隐居多气味，扁舟今欲与公还。
与张总戎登虎头门望海 其二
释今无（明代）

碧霄万里印沧波，始信人间路尽讹。云结楼台鳌背阔，风摇星宿浪纹多。

马援自古誇铜柱，懒瓒那知恋玉珂。最爱閒眠烟水际，却同博望泛天河。
病起窥园十绝
刘克庄（宋代）

青帝施恩野老家，分张红白乞年华。
安知巽二无斟酌，吹尽先生一架花。
南阳帝上各赋玉蝴蝶花一绝
寇准（宋代）

堪赏东君造化奇，装成蝴蝶满纤枝。
粉融轻翅攒花蕊，疑是寻芳未去时。
和张二十五春日见寄五首
范祖禹（宋代）

白日春台上，欢娱莫诉杯。
飞花留客醉，啼鸟近人来。
月华寺（寺邻岑水场施者皆坑户也，百年间盖
苏轼（宋代）

天公胡为不自怜，结土融石为铜山。
万人探斫富媪泣，只有金帛资豪奸。
脱身献佛意可料，一瓦坐待千金还。
月华三火岂天意，至今茇舍依榛菅。
僧言此地本龙象，兴废反掌曾何艰。
高岩夜吐金碧气，晓得异石青斓斑。
坑流窟发钱涌地，暮施百镒朝千锾。
此山出宝以自贼，地脉已断天应悭。
我愿铜山化南亩，烂漫黍麦苏茕鳏。
道人修道要底物，破铛煮饭茅三间。
风流子　　为鹿城李三一寿 掖门感旧
吴伟业（清代）

咸阳三月火，新宫起、傍锁旧莓墙。见残甓废砖，何王遗构，荒荠衰草，一片斜阳。

记当日，文华开讲幄，宝地正焚香。左相按班，百官陪从，执经横卷，奏对明光。

至尊微含笑，尚书问大义，共退东厢。忽命紫貂重召，天语琅琅。

赐龙团月片，甘瓜脆李。从容晏笑，拜谢君王。十八年来如梦，万事凄凉。
晚次方山精舍却寄张荐员外
窦常（唐代）

楚腊还无雪，江春又足风。马羸三径外，人病四愁中。

西塞波涛阔，南朝寺舍空。犹衔步兵酒，宿醉在除东。
颂一百则
释重顯（宋代）

藏头白，海头黑，
明眼衲僧会不得。马驹踏杀天下人，
临际者是白拈贼。离四句，
绝百非，天上人间唯我知。
寄道乡居士三首 其一
释德洪（宋代）

知有道乡何处是，个中归路滑于苔。万机罢后见城郭，一念不生金锁开。
归途马上二首 其二
赵蕃（宋代）

赤叶江南少，黄花秋后开。禾场皆藁秸，茅屋半蒿莱。

负日儿童乐，背人鸥鸟猜。归心已飘忽，鞭影顾裴徊。
过吴儿谷
韩琦（宋代）

晓入吴儿谷，危涂信不虚。千峰疑绝路，一径俯容车。

山鸟过云语，田夫半岭锄。时平尽周道，天险欲何如。
昙花图 其一
柏谦（清代）

西域谁携仙种回，昙花喜杂瘴烟开。分明遗赠皇华使，不令空王独占来。
龙游八景·村市晓烟
郑得彝（宋代）

微茫村市隐江湄，三两人家欲早炊。
翠箔楼台烟半湿，不知红日上花枝。
闻钱蒙叟尚书辞世
沈钦圻（清代）

真共麻姑阅海桑，俄看文曜掩寒芒。石城众只哀袁粲，南部名寒重范滂。

已陨柳枝空有室，未荒红豆尚留庄。史才天与因多寿，转使词人咎彼苍。
送东坡居士
释法泉（宋代）

脚下曹溪去路通，登堂无复问幡风。
好将钟阜临岐名，说似当年踏碓翁。
晚兴
陆游（宋代）

地荒蓬藋与人齐，局促何曾厌屋低。
村市船归闻犬吠，寺楼钟暝送鸦栖。
山童新斫朱藤杖，伧婢能腌白苣齐。
政欲出门寻酒伴，霏霏小雨又成泥。
到九锁陆永仲出迎次韵二绝
陈律（宋代）

老木阴阴拥涧深，九山锁锁问知音。
白云仙侣藏云窦，先与好风吹醉吟。
除夕
喻良能（宋代）

夜永灯明岁又除，依然坐冷乏氍毹。
平生潦倒如中散，大半交游今左符。
未办黄精除白发，渐惊玉水点银须。
欲论旧事无人共，闲把香醪细细{左奭右斗}。
何丞相挽词三首 其三
张纲（宋代）

不憖遗元老，岩岩失具瞻。勋庸扶庙社，名字到闾阎。

王国开封大，师垣宠数兼。梦鸡初莫省，今日竟成占。